b'\n_START_ARTICLE_\nRay Gillen\n_START_PARAGRAPH_\nRay Gillen (12. toukokuuta 1959 New York, Yhdysvallat \xe2\x80\x93 1. joulukuuta 1993 New York, Yhdysvallat) oli yhdysvaltalainen laulaja, joka muistetaan yhtyeist\xc3\xa4 Black Sabbath ja Badlands._NEWLINE_H\xc3\xa4n aloitti uransa New Jerseyn alueen klubiyhtyeiss\xc3\xa4, ja 1980-luvun alkupuoliskolla h\xc3\xa4n liittyi Rainbow-yhtyeen rumpalin Bobby Rondinellin perustamaan Rondinelli-yhtyeeseen. Yhtye keikkaili ahkerasti ja oli l\xc3\xa4hell\xc3\xa4 saada levytyssopimuksen._NEWLINE_Vuonna 1986 Black Sabbathissa laulanut Glenn Hughes, joka k\xc3\xa4rsi vakavista p\xc3\xa4ihdeongelmista, erotettiin kesken yhtyeen Yhdysvaltojen kiertuetta. Black Sabbathin silloinen basisti, Dave "The Beast" Spitz, joka oli aikoinaan n\xc3\xa4hnyt Gillenin laulavan Rondinellin keikalla, suositteli Tony Iommille Gillenin ottamista Hughesin tilalle. Ray Gillen valittiin ja Sabbath jatkoi kiertuetta. Black Sabbathin suosio ei ollut kovin korkealla tuohon aikaan ja my\xc3\xb6s yhtyeen sis\xc3\xa4ll\xc3\xa4 oli ongelmia. Kaikesta huolimatta yhtye alkoi vuoden 1986 loppupuoliskolla levytt\xc3\xa4m\xc3\xa4\xc3\xa4n tulevaa The Eternal Idol -albumia. Yhtyeen miehist\xc3\xb6 vaihtui useasti levytyksen aikana ja my\xc3\xb6s Ray Gillen l\xc3\xa4hti yhtyeest\xc3\xa4 vuoden 1987 alussa. Gillenin seuraaja, Tony Martin, lauloi levyn vokaalit uusiksi. Ray Gillen tosin esiintyy levyll\xc3\xa4, sill\xc3\xa4 \xe2\x80\x9dNightmare\xe2\x80\x9d-kappaleessa oleva \xe2\x80\x9dpaholaismainen\xe2\x80\x9d nauru on h\xc3\xa4nen \xc3\xa4\xc3\xa4nitt\xc3\xa4m\xc3\xa4ns\xc3\xa4. Levyst\xc3\xa4 on liikkeell\xc3\xa4 my\xc3\xb6s bootleg-versioita, joissa Ray Gillen laulaa._NEWLINE_Ray Gillenin seuraava projekti oli Tom Galleyn Phenomena, jonka albumilla Dream Runner Gillen on mukana. T\xc3\xa4m\xc3\xa4n j\xc3\xa4lkeen h\xc3\xa4n liittyi John Sykesin Blue Murder -yhtyeeseen, mutta t\xc3\xa4m\xc3\xa4 j\xc3\xa4i lyhyeksi John Sykesin p\xc3\xa4\xc3\xa4tetty\xc3\xa4 laulaa itse._NEWLINE_Seuraavaksi Gillen perusti yhdess\xc3\xa4 kitaristi Jake E. Leen kanssa Badlands-yhtyeen. Yhtye julkaisi kaksi albumia heikohkolla menestyksell\xc3\xa4 ja levytti kolmannen jonka j\xc3\xa4lkeen vuonna 1992 Gillen erosi yhtyeest\xc3\xa4 riitaannuttua Jake E. Leen kanssa._NEWLINE_Gillen lauloi viel\xc3\xa4 supert\xc3\xa4htiprojektissa Sun Red Sun, mutta h\xc3\xa4nen terveydentilansa oli alkanut heiket\xc3\xa4. Vuoden 1993 joulukuussa Ray Gillen kuoli newyorkilaisessa sairaalassa. H\xc3\xa4nen kuolinsyyns\xc3\xa4 oli AIDS. Sun Red Sun -albumi ja Badlandsin kolmas levytetty albumi julkaistiin postuumisti h\xc3\xa4nen kuolemansa j\xc3\xa4lkeen.'